Unionin rajoittavia toimenpiteitä koskevat neuvoston asetukset

Rajoittaviin toimenpiteisiin kohdistuvien rikosten ja niiden rikkomisen perusteella määrättävien seuraamusten rikosoikeudellista määrittelyä koskevien vähimmäissääntöjen vahvistaminen SEUT-sopimuksen 83 artiklan 1 kohdan perusteella vahvistaisi rajoittavien toimenpiteiden täytäntöönpanoa jäsenvaltioissa ja täydentäisi siten SEU-sopimuksen 29 artiklan ja SEUT-sopimuksen 215 artiklan mukaisesti toteutettavia toimenpiteitä. Asetusten (EU) N:o 833/2014 ja (EU) N:o 269/2014 seuraamuksia koskevaa säännöstä on vahvistettu osana kuudetta rajoittavien toimenpiteiden pakettia, joka on annettu Venäjän Ukrainaan kohdistaman hyökkäyssodan vuoksi. Muutetuilla säännöksillä velvoitetaan jäsenvaltiot vahvistamaan säännöt, joita sovelletaan näiden asetusten rikkomisesta määrättäviin seuraamuksiin, myös rikosoikeudellisiin seuraamuksiin, ja toteuttamaan kaikki tarvittavat toimenpiteet sen varmistamiseksi, että ne pannaan täytäntöön. Seuraamusten on oltava tehokkaita, oikeasuhteisia ja varoittavia. Jäsenvaltioiden on säädettävä myös asianmukaisista toimenpiteistä, joilla tällaisista rikkomisista saatu rikoshyöty voidaan tuomita menetetyksi.

Neuvosto antoi 21. heinäkuuta 2022 neuvoston asetuksen (EU) 2022/1273, jolla muutetaan neuvoston asetuksen (EU) N:o 269/2014 8 ja 9 artiklaa. Erityisesti kyseisen asetuksen tehokkaan ja yhdenmukaisen täytäntöönpanon varmistamiseksi ja tällaista täytäntöönpanoa haittaavien, rajoittavien toimenpiteiden kiertämiseen tähtäävien järjestelyjen kasvavan monimutkaisuuden vuoksi asetuksessa velvoitetaan sellaiset nimetyt henkilöt ja yhteisöt, joilla on varoja jäsenvaltion lainkäyttöalueella, ilmoittamaan näistä varoista ja tekemään yhteistyötä toimivaltaisen viranomaisen kanssa tällaisen ilmoituksen todentamisessa (9 artikla). Tämän velvoitteen noudattamatta jättäminen katsotaan toimenpiteiden kiertämiseksi. Asetuksella N:o 2022/1273 vahvistetaan myös EU:n toimijoiden ilmoitusvelvollisuutta koskevaa säännöstä, jotta varojen jäädyttämisen rikkominen ja kiertäminen voitaisiin estää (8 artikla).

SEU-sopimuksen 29 artikla ja SEUT-sopimuksen 215 artikla eivät kuitenkaan ole sopiva oikeusperusta rikosoikeudellisten määritelmien ja seuraamusten tyyppien ja tasojen lähentämiselle.

Komission vuonna 2021 antama tiedonanto Euroopan talous- ja rahoitusjärjestelmästä

Vuonna 2021 antamassaan tiedonannossa Euroopan talous- ja rahoitusjärjestelmä: lisää läpinäkyvyyttä, vakautta ja häiriönsietokykyä komissio toteaa, että unionin rajoittavien toimenpiteiden täytäntöönpano ei ole niin yhtenäistä kaikkialla EU:ssa kuin sen pitäisi olla. Tämä vääristää sisämarkkinoita, sillä EU:n yritykset, myös ulkomaisten yritysten EU:hun sijoittautuneet tytäryhtiöt, pystyvät löytämään tapoja kiertää rajoittavia toimenpiteitä. Lisäksi tämä aiheuttaa epävarmuutta toimijoiden keskuudessa. Epäjohdonmukainen täytäntöönpano heikentää unionin rajoittavien toimenpiteiden tehokkuutta ja EU:n kykyä puhua yhdellä äänellä. Muiden aloitteiden ohella tämä strategia edellyttää, että komissio ja jäsenvaltiot tekevät yhteistyötä sen varmistamiseksi, että unionin rajoittavien toimenpiteiden rikkomisesta määrättävät kansalliset seuraamukset ovat tehokkaita, oikeasuhteisia ja varoittavia.

Teknisen tuen väline

Teknisen tuen välineen avulla komissio antaa jäsenvaltioille tukea valmiuksien kehittämiseksi ja teknistä neuvontaa rajoittavien toimenpiteiden täytäntöön panemiseksi.